CELEX: 62019CA0938
Language: mt
Date: 2021-11-11 00:00:00
Title: Kawża C-938/19: Sentenza tal-Qorti tal-Ġustizzja (Il-Ħames Awla) tal-11 ta’ Novembru 2021 (talba għal deċiżjoni preliminari tal-Verwaltungsgericht Berlin – il-Ġermanja) – Energieversorgungscenter Dresden-Wilschdorf GmbH & Co. KG vs Bundesrepublik Deutschland (Rinviju għal deċiżjoni preliminari – Ambjent – Direttiva 2003/87/KE – Skema għall-iskambju ta’ kwoti ta’ emissjoni ta’ gassijiet serra – Artikolu 2(1) – Kamp ta’ applikazzjoni – Artikolu 3(e) – Kunċett ta’ “installazzjoni” – Effetti fuq l-emissjonijiet u fuq it-tniġġis – Unitajiet anċillari li bħala tali ma jiġġenerawx emissjonijiet ta’ gassijiet serra – Artikolu 10a – Sistema tranżitorja ta’ allokazzjoni ta’ kwoti mingħajr ħlas – Mudell għall-ġbir tad-data – Kwota ta’ eliġibbiltà kkorreġuta – Metodu ta’ kalkolu – Deċiżjoni 2011/278/UE – It-tielet subparagrafu tal-Artikolu 6(1) – Esportazzjoni ta’ kesħa lejn entità li tagħmel parti minn settur espost għal riskju sinjifikattiv ta’ rilokazzjoni tal-emissjonijiet tal-karbonju)

10.1.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 11/4
            
         
      Sentenza tal-Qorti tal-Ġustizzja (Il-Ħames Awla) tal-11 ta’ Novembru 2021 (talba għal deċiżjoni preliminari tal-Verwaltungsgericht Berlin – il-Ġermanja) – Energieversorgungscenter Dresden-Wilschdorf GmbH & Co. KG vs Bundesrepublik Deutschland
      (Kawża C-938/19) (1)
      
      (Rinviju għal deċiżjoni preliminari - Ambjent - Direttiva 2003/87/KE - Skema għall-iskambju ta’ kwoti ta’ emissjoni ta’ gassijiet serra - Artikolu 2(1) - Kamp ta’ applikazzjoni - Artikolu 3(e) - Kunċett ta’ “installazzjoni” - Effetti fuq l-emissjonijiet u fuq it-tniġġis - Unitajiet anċillari li bħala tali ma jiġġenerawx emissjonijiet ta’ gassijiet serra - Artikolu 10a - Sistema tranżitorja ta’ allokazzjoni ta’ kwoti mingħajr ħlas - Mudell għall-ġbir tad-data - Kwota ta’ eliġibbiltà kkorreġuta - Metodu ta’ kalkolu - Deċiżjoni 2011/278/UE - It-tielet subparagrafu tal-Artikolu 6(1) - Esportazzjoni ta’ kesħa lejn entità li tagħmel parti minn settur espost għal riskju sinjifikattiv ta’ rilokazzjoni tal-emissjonijiet tal-karbonju)
      (2022/C 11/05)
      Lingwa tal-kawża: il-Ġermaniż
      
         Qorti tar-rinviju
      
      Verwaltungsgericht Berlin
      
         Partijiet fil-kawża prinċipali
      
      
         Rikorrent: Energieversorgungscenter Dresden-Wilschdorf GmbH & Co. KG
      
         Konvenut: Bundesrepublik Deutschland
      
         Dispożittiv
      
      
                  1)
               
               
                  L-Artikolu 2(1) u l-Artikolu 3(e) tad-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjoni ta’ gassijiet serra ġewwa l-Komunità u li temenda d-Direttiva 96/61/KE, kif emendata bid-Direttiva 2009/29/KE tal-Parlament Ewropew u tal-Kunsill tat-23 ta’ April 2009, għandhom jiġu interpretati fis-sens li ma jipprekludux leġiżlazzjoni nazzjonali li tippermetti li jiġu inklużi fi ħdan il-limiti ta’ installazzjoni suġġetta għas-Sistema ta’ Skambju ta’ Kwoti ta’ Emissjoni ta’ Gassijiet Serra fil-livell tal-Unjoni Ewropea unitajiet annessi li ma jwettqux emissjonijiet ta’ gassijiet serra, sakemm dawn jissodisfaw il-kriterji previsti fl-Artikolu 3(e) tal-imsemmija direttiva, kif emendata, u, b’mod partikolari, sakemm jistgħu jkollhom effetti fuq l-emissjonijiet u fuq it-tniġġis fil-kuntest tal-gassijiet serra elenkati fl-Anness II ta’ din l-istess direttiva, kif emendata.
               
            
                  2)
               
               
                  Il-kwota ta’ ammissibbiltà kkorreġuta msemmija fil-mudell ta’ ġbir tad-data elaborata mill-Kummissjoni Ewropea, bis-saħħa tal-Artikolu 7(5) tad-Deċiżjoni tal-Kummissjoni 2011/278/UE tas-27 ta’ April 2011 li tiddetermina regoli tranżitorji madwar l-Unjoni kollha għal allokazzjoni armonizzata mingħajr ħlas tal-kwoti tal-emissjonijiet skont l-Artikolu 10a tad-Direttiva 2003/87/KE tal-Parlament Ewropew u tal-Kunsill, tikkostitwixxi, anki meta s-sħana li tista’ titkejjel importata minn installazzjoni li ma hijiex suġġetta għas-Sistema ta’ Skambju ta’ Kwoti ta’ Emissjoni ta’ Gassijiet Serra fil-livell tal-Unjoni Ewropea tista’ tiġi imputata għal fluss ta’ sħana partikolari, kwota waħda li għandha, għall-finijiet, b’mod partikolari, tal-kalkolu tan-numru ta’ kwoti ta’ emissjoni allokati mingħajr ħlas lil subinstallazzjoni b’parametru referenzjarju tas-sħana, tiġi kkalkolata u applikata skont approċċ globali tal-flussi ta’ sħana ta’ din is-subinstallazzjoni.
               
            
                  3)
               
               
                  It-tielet subparagrafu tal-Artikolu 6(1) tad-Deċiżjoni 2011/278 għandu jiġi interpretat fis-sens li proċess ta’ subinstallazzjoni b’parametru referenzjarju ta’ sħana ma jintużax għal settur jew subsettur meqjus bħala espost għal riskju sinjifikattiv ta’ rilokazzjoni tal-emissjonijiet tal-karbonju meta dan il-proċess jikkonċerna sħana kkonsmata bil-għan li tiġi prodotta kesħa esportata u kkonsmata fi ħdan installazzjoni li ma hijiex suġġetta għas-Sistema ta’ Skambju ta’ Kwoti ta’ Emissjoni ta’ Gassijiet Serra fil-livell tal-Unjoni Ewropea u li tagħmel parti minn settur jew minn subsettur meqjus bħala espost għal riskju sinjifikattiv ta’ rilokazzjoni tal-emissjonijiet tal-karbonju, filwaqt li din l-entità ma hijiex dik li tikkonsma s-sħana.
               
            
         (1)  ĠU C 103, 30.3.2020.